**Dôvodová správa**

Všeobecná časť

Návrh nariadenia vlády, ktorým sa mení a dopĺňa nariadenie vlády Slovenskej republiky č. 395/2006 Z. z. o minimálnych požiadavkách na poskytovanie a používanie osobných ochranných pracovných prostriedkov (ďalej len „návrh nariadenia vlády“) predkladá Ministerstvo práce, sociálnych vecí a rodiny Slovenskej republiky na základe úlohy B. 15 uznesenia vlády SR č. 468 z 15. júla 2020.

Návrhom nariadenia vlády sa do právneho poriadku Slovenskej republiky transponuje text príloh smernice Komisie (EÚ) 2019/1832 z 24. októbra 2019, ktorou sa menia prílohy I, II a III k smernici Rady 89/656/EHS, pokiaľ ide o výlučne technické úpravy (ďalej len „smernica Komisie (EÚ) 2019/1832“), a upresňujú sa ním požiadavky na používanie osobných ochranných pracovných prostriedkov v zmysle vedecko-technického pokroku a v záujme podpory zlepšovania zaistenia bezpečnosti a ochrany zdravia pri práci. Súčasné nariadenie vlády Slovenskej republiky č. 395/2006 Z. z. o minimálnych požiadavkách na poskytovanie a používanie osobných ochranných pracovných prostriedkov (ďalej len „nariadenie vlády SR č. 395/2006 Z. z.“) je potrebné precizovať najmä z dôvodu novovznikajúcich rizík vyskytujúcich sa na pracoviskách. V prílohách smernice Komisie (EÚ) 2019/1832  sa stanovujú nové typy rizík vyskytujúce sa na pracoviskách, ktoré je potrebné v súčasnej dobe zohľadniť a zabezpečiť účinnú ochranu zamestnancov pred novovznikajúcimi rizikami. Transpozíciou smernice Komisie (EÚ) 2019/1832 sa zabezpečí to, že zamestnávatelia z rôznych sektorov a odvetví budú môcť lepšie identifikovať a poskytovať osobné ochranné pracovné prostriedky, ktoré zodpovedajú konkrétnym činnostiam a konkrétnym typom rizík, ktorým sú pracovníci podľa hodnotenia rizika vystavení.

Zo smernice Komisie (EÚ) 2019/1832 sa úplne preberajú prílohy č. I, II a III. Príloha č. II, ktorá sa týka zoznamov osobných ochranných pracovných prostriedkov vo vzťahu k rizikám, pred ktorými poskytujú ochranu, sa transponuje do prílohy č. 1 nariadenia vlády SR č. 395/2006 Z. z. Príloha č. III, ktorá sa týka zoznamu prác, ktoré môžu vyžadovať poskytovanie osobných ochranných pracovných prostriedkov podľa jednotlivých nebezpečenstiev, sa transponuje do prílohy č. 3 nariadenia vlády SR č. 395/2006 Z. z. Obsah prílohy č. I smernice Komisie (EÚ) 2019/1832 je podrobne zapracovaný do príloh č. 1, 2 a 3 nariadenia vlády SR č. 395/2006 Z. z.

Návrh nariadenia vlády je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, ďalšími všeobecne záväznými právnymi predpismi a medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.

Návrh nariadenia vlády nebude mať vplyv na štátny rozpočet, rozpočty obcí a rozpočty vyšších územných celkov, na podnikateľské prostredie, sociálne vplyvy, vplyvy na životné prostredie, informatizáciu spoločnosti a služby verejnej správy pre občana, ako ani vplyvy na manželstvo, rodičovstvo a rodinu.